הפרקליטות חתמה על הסדר טיעון מקל עם שני נאשמים ב הריגת אזרח סודן בנובמבר 2016: בית המשפט המחוזי בלוד אישר בצהריים (יום ה') הסדר טיעון עם דניס ברשיבץ (22) מפתח תקווה, שהודה והורשע בהריגת אזרח סודן ביקיר עלי אדהם-עבדו. הפרקליטות תדרוש לגזור עליו עד 10 שנות מאסר. במקביל, בית המשפט אישר גם הסדר טיעון עם נער בן 16 שהואשם אף הוא בהריגת אדהם-עבדו, אך לבסוף הורשע בחבלה בכוונה מחמירה. את עונשו יקבע בית המשפט.

מוסא, בן דודו של הקורבן, הגיע לבית המשפט. בעקבות הסדר הטיעון אמר קרוב המשפחה: "בביקיר עלי נרצח. אנחנו לא מסכימים לעונשים האלה, חשבנו שפה בישראל יש צדק, ושכל אחד מקבל את מה שצריך. אם הוא היה ישראלי או לבן, זה לא היה נגמר בעונשים כאלה. יש כאן גזענות". קרובי המנוח אף צעקו בסוף הדיון על בני משפחתו של ברשיבץ.

כמה ימים לאחר המקרה פורסם תיעוד שבו נראו שני התוקפים מכלים את זעמם באזרח הסודני. בעקבות המכות הקשות פונה האיש לקבלת טיפול בבית החולים בילינסון בפתח תקווה, אולם כעבור ארבעה ימים נקבע מותו.

דניס ברשיבץ בבית המשפט (צילום: גלעד מורג)

מתוך תיעוד האירוע בנובמבר 2016

בכתב האישום המקורי, שהוגש על ידי עו"ד ליאת גלבוע-אמיר, נטען כי הצעיר והנער הגיעו ב-14 בנובמבר 2016 לאזור כיכר העירייה בפתח תקווה. באותה העת ישבו במקום שלוש נערות ושוחחו ביניהן. האזרח הסודני ניגש אל הנערות, והן נבהלו וצעקו לעברו שיעזוב את המקום.

עוד נטען כי הנער התקרב למנוח וצעק לעברו, ואז הסודני הרים את ידיו כלפי מעלה והחל לעזוב את המקום. בעודו הולך וגבו מופנה לנער, בעט בו הנאשם והשליך לעברו פחית בירה. לאחר מכן המשיך הנער לבעוט בקורבן בעוצמה רבה, עד שהמנוח נפל על גבו. הנער המשיך לבעוט בסודני בעיטות נוספות בפלג גופו העליון, גבו, עורפו וראשו בעת שהקורבן היה שרוע על המדרכה.

הנאשם ברשיבץ, ששהה אף הוא כאמור באזור, הגיע אז בריצה אל המקום שבו שכב האיש, ובעת שהאחרון ניסה להתרומם - ברשיבץ בעט בו בחוזקה וראשו של המנוח הוטח במדרכה. ברשיבץ המשיך לבעוט במנוח שלוש פעמים נוספות, דחף אותו ותקף אותו באגרופיו וברגליו.

בתקיפה האחרונה של ברשיבץ חרחר המנוח, ואז שני הנאשמים נמלטו מן המקום.

החשש מזיכוי הנאשמים

יצוין כי מלכתחילה לא יוחסה לשני התוקפים עבירת רצח, מכיוון שמדובר באירוע ספונטני. לפי הדו"ח הפתולוגי, הקורבן מת מהצטברות חבלות, ולא ניתן לקבוע בוודאות מי משני הנאשמים גרם למותו. לכן, בפרקליטות חששו ייקבע כי אי אפשר להוכיח מי מהשניים גרם למותו אדהם-עבדו.

עו"ד רוזין

בנוסף, בפרקליטות חששו שהנער יזוכה מכיוון שהצעיר תקף את המנוח כמה פעמים ואילו הנער רק פעם אחת. לפיכך חששו שזיכוי הנער יוביל בהמשך גם לזיכוי הצעיר.

העונש המקסימלי על הריגה וגם על גרימת חבלה בכוונה מחמירה עומד על 20 שנות מאסר. עם זאת, במקרים שבהם התקיפה מתבצעת ללא נשק או חפץ לא נגזרים בדרך כלל מאסרים עם עונש דומה.

בהתאם להתפתחויות בתיק נחתם כאמור הסדר שלפיו הפרקליטות תדרוש לגזור על ברשיבץ עד עשר שנות מאסר. סנגורו יוכל לטעון בפני בית המשפט למאסר נמוך יותר. כמו כן, כל אחד מהנאשמים יפצה את משפחת הקורבן ב-50 אלף שקל.

"עלו קשיים ראייתיים משמעותיים"

מהפרקליטות נמסר בתגובה: "כתב האישום המקורי ייחס את הריגת המנוח לשני הנאשמים. בשלב ההוכחות עלו קשיים ראייתיים משמעותיים, שהעמידו בספק את האפשרות לייחס את עבירת ההריגה לשני הנאשמים גם יחד. לאחר הליך גישור ממושך, ובהתאם להמלצת בית המשפט, תוקן כתב האישום במסגרת הסדר טיעון כך שהנאשם הבגיר, אשר הכה כמה פעמים את המנוח מכות קשות וחזקות, גם לאחר שנפל לארץ, הודה בהריגת המנוח, העבירה אשר יוחסה לו בתחילה. הנאשם הקטין הואשם בגרימת חבלה בכוונה מחמירה ואף הוא הודה היום במעשיו. הענישה במסגרת ההסדר משקפת את רמת הענישה הנהוגה בפסיקה, בעבירות ובנסיבות דומות".

עו"ד אבי כהן מהסנגוריה הציבורית, שייצג את הנער, אמר: "מדובר במקרה מצער מאוד. יחד עם זאת אנו שמחים שלאחר שנחקרה הפתולוגית בבית המשפט בחקירה נגדית, כתב האישום תוקן באופן שבוטלה למרשי עבירת ההריגה. תגובת הנער הייתה קשה וחמורה אבל הוא בוודאי לא חפץ ורצה במותו".

עו"ד איתי רוזין, סנגורו של ברשיבץ, מסר בתגובה: "בגישור נחשפו חומרים שבחלקם לא היו בידי המאשימה, שייחסו מחדלים לבית החולים ושל המשטרה למעשה. היה ניתן למנוע את האירוע הזה. היה פרק זמן שייתכן שבמהלכו המנוח נחבל כתוצאה משהיה שיכור ולא היה נכון להפיל על הנאשמים את מלוא האחריות".